সত্তা (চলচ্চিত্র)
সত্তা হচ্ছে ২০১৭ সালে মুক্তিপ্রাপ্ত একটি বাংলাদেশী প্রণয়ধর্মী-নাট্য চলচ্চিত্র। চলচ্চিত্রটি পরিচালনা করেছেন হাসিবুর রেজা কল্লোল ও তরঙ্গ এন্টারটেইনমেন্টের ব্যানারে প্রযোজনা করেছেন সোহানী হোসেন। এটির কাহিনী লিখেছেন সোহানী হোসেন এবং চিত্রনাট্য ও সংলাপ লিখেছেন ফেরদৌস হাসান। চলচ্চিত্রটিতে প্রধান ভূমিকায় অভিনয় করেছেন বাংলাদেশী সুপারস্টার শাকিব খান ও পাওলি দাম। এছাড়াও এতে আরোও অভিনয় করেছেন কাবিলা, নাসরিন, রিনা খান, ও ডন প্রমূখ। এটির সুর ও সঙ্গীত পরিচালনা করেছেন বাপ্পা মজুমদার। চলচ্চিত্রটি বাংলাদেশে ২০১৭ সালের ৭ এপ্রিল মুক্তি পায়। সত্তার মূল চিত্রগ্রহণ শুরু হয় ২০১৪ সালের ১৬ নভেম্বর। ২০১৬ সালের ১৪ এপ্রিল এটির ফার্স্ট লুক টিজার মুক্তি পায়। চলচ্চিত্রটি ৪২তম জাতীয় চলচ্চিত্র পুরস্কারে শ্রেষ্ঠ অভিনেতা পুরস্কার সহ ৫টি বিভাগে, ৩৯তম বাচসাস পুরস্কারে সর্বাধিক ৬টি বিভাগে এবং ২০তম মেরিল-প্রথম আলো পুরস্কারে ২টি বিভাগে পুরস্কার অর্জন করে।